Διαπολιτισμική προσέγγιση της επαγγελματικής συμβουλευτικής ανέργων
Authors: Μανάβη Χαρίκλεια 
Published: June 2022

Η παρούσα διατριβή επιδίωξε να διαμορφώσει θεωρία για τη συνεχιζόμενη εκπαίδευση επαγγελματικών συμβούλων στη διαπολιτισμική επαγγελματική συμβουλευτική. Εστίασε στη χαρτογράφηση του επαγγελματικού προφίλ έμπειρων στον τομέα αυτό συμβούλων και τους παράγοντες διαμόρφωσής του με απώτερο στόχο να προσδιορίσει τις ιδιαίτερες επιμορφωτικές τους ανάγκες σε επίπεδο γνώσεων, στάσεων, δεξιοτήτων και διαδρομών απόκτησής τους. Επιλέχθηκε η ποιοτική μεθοδολογία ως η καταλληλότερη ερευνητική προσέγγιση και συμμετέχοντες/ουσες, με τη μέθοδο της θεωρητικής δειγματοληψίας, τριάντα έμπειροι στη συμβουλευτική ανέργων διαφορετικού πολιτισμικού υπόβαθρου επαγγελματικοί σύμβουλοι. Η συλλογή του πραγματολογικού υλικού μέσα από ημιδομημένες συνεντεύξεις και η ανάλυσή του, έγιναν σύμφωνα με τις αρχές της εμπειρικά θεμελιωμένης θεωρίας στην κονστρουκτιβιστική της εκδοχή. Η θεωρία που προέκυψε ονομάστηκε: «Εμπειρικά θεμελιωμένη θεωρία για την ανάπτυξη της διαπολιτισμικής δεξιότητας των επαγγελματικών συμβούλων μέσα από την απάντηση προκλήσεων στο πεδίο». Σύμφωνα με αυτή, η διαπολιτισμική επαγγελματική συμβουλευτική γίνεται αντιληπτή ως πρόκληση με διαρκή την ανάγκη των συμβούλων για ευελιξία απέναντι στις αυξανόμενες απαιτήσεις της ως επάγγελμα και τη διαχείριση του απρόβλεπτου. Κύριο κριτήριο επιλογής της ως ειδικότητα αναδεικνύεται η εστίαση στην αλλαγή, η αισιοδοξία που ενέχει και η συνεχής αυτοβελτίωση που προϋποθέτει για το σύμβουλο. Όπως προκύπτει από την έρευνα, κάθε σύμβουλος έχει δημιουργήσει ένα δικό του συμβουλευτικό δρόμο με συνεχή ενδοσκόπηση, αξιοποίηση γνώσεων και χαρακτηριστικών και κάθε ευκαιρίας για μάθηση. Οι συμμετέχοντες/ουσες γνωρίζουν τις αδυναμίες τους σε επίπεδο γνώσεων, στάσεων και δεξιοτήτων. Η επίγνωση ότι κυριότερο εργαλείο στη συμβουλευτική είναι ο εαυτός τους, καθορίζει και την ξεκάθαρα ανοιχτή στάση όλων απέναντι στην αλλαγή και τη μάθηση και, ως εκ τούτου, στις στοχευμένες εκπαιδευτικές διαδικασίες. Με τις μεταγνωστικές τους δεξιότητες σε ένα περιβάλλον φειδωλό σε συστηματικές δράσεις εκπαίδευσης και κατάρτισης, διασφαλίζουν στο μέτρο του δυνατού τη βέλτιστη αξιοποίηση της εμπειρίας και κάθε πηγής διαπολιτισμικής μάθησης. Αναδεικνύει η θεωρία που προέκυψε από την έρευνα τον εν δυνάμει εκπαιδευτικό χαρακτήρα κάθε συνεδρίας διαπολιτισμικής επαγγελματικής συμβουλευτικής, του χώρου εργασίας και του ευρύτερου περιβάλλοντος. Επίσης, προωθεί την ανάπτυξη εκπαιδευτικών πρακτικών στο χώρο εργασίας που αφορούν όχι μόνο σε περιεχόμενα αλλά και διεργασίες και προτείνει λύσεις γενικότερα για το σχεδιασμό πολιτικών επαγγελματικής εκπαίδευσης και κατάρτισης συμβούλων διαπολιτισμικής επαγγελματικής συμβουλευτικής. Η διατριβή παρουσιάζει μία ολοκληρωμένη εικόνα παροχής διαπολιτισμικής επαγγελματικής συμβουλευτικής ως κοινωνικού γεγονότος⸱ κάνει ορατή την οπτική των επαγγελματικών συμβούλων και τη σημασία της εμπειρίας τους στο πεδίο⸱ απαντά σημαντικά ζητήματα παροχής⸱ χαρτογραφεί ένα δυναμικό μοντέλο επαγγελματικής εξέλιξης, το επαγγελματικό προφίλ των έμπειρων στη διαπολιτισμική επαγγελματική συμβουλευτική συμβούλων, τις διαδρομές διαμόρφωσής του, τις επιμορφωτικές τους ανάγκες και επαρκώς τον άνθρωπο που βρίσκεται πίσω από το επάγγελμα. Τα αποτελέσματα της διατριβής συζητούνται διεξοδικά υπό το πρίσμα της διεθνούς βιβλιογραφίας καθώς και η συμβολή της σε ζητήματα θεωρίας και εφαρμογής στον τομέα της επαγγελματικής συμβουλευτικής, στον τομέα της συνεχιζόμενης επαγγελματικής εκπαίδευσης και κατάρτισης συμβούλων εργασίας, αλλά και στην εφαρμοσμένη κοινωνική πολιτική ειδικά σε ό,τι αφορά στην ανάπτυξη και λειτουργική εφαρμογή προγραμμάτων παρέμβασης για ανέργους/ες με διαφορετικό πολιτισμικό υπόβαθρο.